***Hit40.no*** er et norsk musikk- og filmprogram for ungdom som gikk på TV 2 fra 1997 til 2000. Programmet ble ledet av Gunilla Holm og var i starten en presentasjon av ukas mest spilte låter, med utgangspunkt i Hit40-lista. Fra 1998 ble programmet utvidet med en egen ukentlig filmsending som gikk separat fra musikkprogrammene. Filmprogrammet fikk samme form som musikkprogrammet, og var i hovedsak en presentasjon over ukas mest leide videofilmer - og etterhvert også mest sette kinofilmer. Musikkprogrammene kan best beskrives som et listepop-program.

*Hit40.no* startet sine sendinger i januar 1997 og var en slags videreføring av det direktesendte *Metro*, som gikk høsten 1996. Til tross for endret konsept så gikk også *Hit40.no* i starten under navnet *Metro* (med undertittelen Hit40.no). Etter drøyt to måneder endret det navn til *Metro Hit 40.no*, og kort tid etter ble det bare hetende *Hit40.no*.

Programmet ble i august 2000 erstattet at ungdomsprogrammet *Sone 2**.*

Sendinger
---------

Programmet gikk en gang i uka det første året, på tirsdager (med reprise på fredager) og var viet popmusikk. I 1998 ble det utvidet til to programmer i uka (tirsdager og onsdager) der det ene tok for seg ukas mest spilte låter og det andre ukes mest leide filmer på video. Fra april 1999 omfattet sistnevnte program også ukas mest sette kinofilmer.

I 2000 gikk de atter tilbake til ett program i uka, som tok for seg ukas mest spilte låter. Dette var programmets siste sesong og ble sendt uten programleder.

Seertall
--------

I første halvår av 1998 hadde programmet en seeroppslutning på 66 000, med 81 000 som det høyeste. Programmets konkurrent, *VG-lista Top 20*, hadde i samme periode en gjennomsnittlig seeroppslutning på 50 000.

Hit 40-lista
------------

Hit 40-lista, som var utgangspunktet for TV-programet, var et samarbeidsprosjekt mellom *Dagbladet*, TV 2 og P4 og skulle speile de låtene som er mest spilt på radio. Lista baserte seg på elektronisk monitoring av radiostasjoner i Norge og var rangert ved hjelp av et lyttervektet poengsystem. Lyttertall ble levert av Norsk Gallup. Lista ble presentert ukentlig i *Dagbladet*, P4 og i TV 2-programmet med samme navn.

Lista og programmet dannet også utgangspunktet for HitAwards. En prisutdeling som ble arrangert årlig fra 1998 til 2002. Gunilla Holm ledet flere av dem.

Lista har møtte en del kritikk som gikk på at den ikke var representativ for hva som spiltes på radio og at den inneholdt lite norsk musikk. Kritikken var særlig sterk i 2004 og kom fra daværende musikksjef i P1, Per Ole Hagen og daværende musikksjef i P3, Håkon Moslet. Allerede i 2002 gikk NRKs radiosjef Nils Heldal, ut og kalte lista for «en manipulering av den norske radiovirkeligheten». Den har også blitt kritisert for å ha et innfløkt vektingssystem radiostasjonene i mellom. Noe som var hovedgrunnen til at Dagbladet sluttet å publisere den.

Referanser
----------

1. ↑  VG - MIN FREDAGSKVELD (11.04.1997) «Gunilla Holm (24) Aktuell: Programleder i TV 2s listepop-program, «Metro», siden august i fjor.»
2. ↑  Aftenposten Aften - TV-program (1.4.1997, s.42)
3. ↑  Aftenposten Aften - TV-program (3.6.1997, s.46)
4. ↑  Dagbladet - Bryter mannsdominansen (9.1.1998) «Fra begynnelsen av februar øker hun dosen til to Hit 40-show i uka.»
5. ↑  Aftenposten Aften - TV-program (4.2.1998, s.55)
6. ↑  Aftenposten Aften - TV-program (13.4.1999, s.50)
7. ↑  Aftenposten Aften - Gunilla Holm - en hit på TV (19.6.1998, s.72)
8. ↑  Dagbladet - Hit 40 på godt og vondt (24.3.1998)
9. ↑  Dagbladet - Klare for fjortisshow (30.6.2000)
10. ↑  Aftenposten - Musikksjefen i P1: Hit40 ikke representativ (20.10.2004)
11. ↑  VG - hit40 har ingen verdi (22.11.2002)